Susulan Ditahan Polis, Warner Bros. & DC ‘Hentikan Sementara Waktu’ Projek Melibatkan Ezra Miller
Berikutan insiden minggu lalu yang menyaksikan pelakon Ezra Miller ditangkap kerana berkelakuan tidak senonoh dan menimbulkan gangguan, Warner Bros dan DC dilaporkan berbincang tentang masa depan projek yang melibatkan Ezra Miller.  ditangkap kerana berkelakuan tidak senonoh dan menimbulkan gangguan Menurut laporan Rolling Stone, eksekutif Warner Bros dan DC mengadakan mesyuarat tergempar pada 30 Mac 2022, di mana mereka membincangkan masa depan Miller dengan studio itu berikutan penahanannya. Hasil keputusan mesyuarat, para eksekutif sebulat suara “menghentikan buat sementara waktu” mana-mana projek yang melibatkan Miller, termasuklah sebarang kemungkinan penampilan masa hadapan dalam DC Extended Universe.  Bagi syarikat itu, mereka mempunyai sedikit masa untuk memutuskan pekara yang perlu dilakukan dengan filem terbaru Miller, iaitu The Flash arahan Andrés Muschietti. Filem terbaru DC itu baru-baru ini diubah tarikh tayangannya dari 4 November 2022 ke 23 Jun 2023.  Menurut laporan itu juga, produksi The Flash penuh dengan drama, dan menyaksikan Miller sering mengalami “masalah emosi dan tekanan” di set penggambaran, walaupun ia tidak melibatkan sebarang jeritan atau tindakan ganas.  Minggu lalu, Ezra Miller telah ditahan polis di sebuah bar di Hilo, Hawaii selepas dia mula menjerit dan merampas mikrofon dari seorang wanita serta menyerang seorang lelaki yang ketika itu sedang bermain dart. Tingkah lakunya menjadi tidak terkawal sehinggalah pemilik bar terpaksa menghubungi polis. 